Megállapodás

az Európai Unió és Macedónia Volt Jugoszláv Köztársaság között az Európai Unió Megfigyelő Missziójának (EUMM) a Macedónia Volt Jugoszláv Köztársaságban folytatott tevékenységeiről

Egyrészről

AZ EURÓPAI UNIÓ

és

másrészről

MACEDÓNIA VOLT JUGOSZLÁV KÖZTÁRSASÁG,

(a továbbiakban: a fogadó fél)

(a továbbiakban együttesen: a résztvevő felek)

figyelembe véve

– az Európai Közösség és tagállamai ajánlatát, amely szerint az Európai Közösség megfigyelő missziót (EKMM) szervez Macedónia Volt Jugoszláv Köztársaságban, és az ajánlatnak a fogadó fél által történt 1998. március 24-i ideiglenes elfogadását,

– az Európai Közösség/Európai Unió megfigyelőinek Maecedóniában 1998 óta tartó jelenlétét,

– az Európai Unió Megfigyelő Missziójáról szóló 2000/811/KKBP együttes fellépésnek az Európai Unió Tanácsa általi 2000. december 22-i elfogadását, amely az EKMM-et, mint az Európai Unió közös kül- és biztonságpolitikájának (KKBP) eszközét a korábbi kezdeményezésekre építve EUMM-mé alakította át, amelynek hozzá kell járulnia az Európai Unió a Balkán nyugati részére irányuló politikájának hatékony kialakításához,

– a Macedónia Volt Jugoszláv Köztársaság és az Európai Közösségek és tagállamaik között Luxemburgban, 2001. április 9-én létrejött stabilizációs és társulási megállapodás megkötését,

– Macedónia Volt Jugoszláv Köztársaság függetlenségének, szuverenitásának és területi integritásának elismerését, és az Európai Unió nyomatékos kívánságát, hogy hozzájáruljon a térségében a béke és a stabilitás további megerősítéséhez,

A KÖVETKEZŐKÉPPEN ÁLLAPODNAK MEG:

I. cikk

Megbízás

(1) Az Európai Unió Megfigyelő Missziója, a továbbiakban: EUMM, – amelyet a térségben eredetileg az Európai Közösség Megfigyelő Missziójaként (EKMM) hoztak létre és amelynek központja jelenleg Szarajevóban található – kirendeltséget hoz létre Skopjében, majd a fogadó féllel történő konzultációt és megegyezést követően a misszióvezető döntése alapján egyéb helyeken, hogy hozzájáruljon az Európai Unió a Balkán nyugati részére irányuló politikájának hatékony kifejtéséhez.

Az EUMM tevékenységei különösen a következőkből állnak:

a) hatáskörében figyelemmel kíséri a politikai és a biztonsági helyzet alakulását;

b) különös figyelmet fordít a határok ellenőrzésére, az etnikai kérdésekre és a menekültek visszatérésére;

c) a rábízott feladatok alapján elemző jelentéseket készít;

d) az Európai Unió által a térségben folytatott stabilizációs politika keretében hozzájárul a Tanács korai előrejelzéséhez és a bizalomépítéshez,

e) rendszeresen tájékoztatja a fogadó felet az EUMM tevékenységeiről, többek között – ha a megbízatása erre is kiterjed – a humanitárius kérdésekről.

(2) A fogadó fél biztosítja az EUMM számára a teljes körű tájékoztatást és az EUMM célkitűzéseinek eléréséhez szükséges teljes együttműködést. A fogadó fél az illetékes minisztériumokból összekötő tisztviselőt nevezhet ki az EUMM mellé.

II. cikk

Jogállás

(1) A fogadó fél megtesz minden szükséges intézkedést az EUMM és tagjai védelme és biztonsága érdekében. A fogadó fél által javasolt különleges rendelkezéseket végrehajtásuk előtt egyeztetni kell a misszióvezetővel.

(2) Tevékenységei folytatása céljából az EUMM és személyzete közlekedési eszközeikkel és felszereléseikkel együtt a misszió küldetésének teljesítéséhez szükséges mozgásszabadságot élvezi.

(3) Az EUMM személyzetét tevékenységeinek végzése során tolmács és – az EUMM kérésére – a fogadó fél által kinevezett kísérő tisztviselő kísérheti.

(4) Az EUMM a skopjei kirendeltségére és a misszióvezető döntése alapján egyébként kitűzheti az Európai Unió zászlaját.

(5) Az EUMM járművei és egyéb közlekedési eszközei missziós megkülönböztető jelzést viselnek, amelyről értesíteni kell a megfelelő hatóságokat.

III. cikk

Összetétel

(1) Az EUMM misszióvezetőjét az Európai Unió Tanácsa nevezi ki. Az esetleges későbbi misszióvezetőket ugyanígy nevezik ki.

(2) Az EUMM személyzetének egyéb tagjait az Európai Unió tagállamai küldik ki. A személyzet tagjait a főtitkár/főképviselő felügyelete mellett a misszióvezető jelöli ki az adott pozíciókra. Norvégia és Szlovákia, amelyek e megállapodás megkötésének időpontjában részt vesznek az EUMM-ban, szintén küldhetnek állományt az EUMM személyzetébe, és így az Európai Unióval és tagállamaival együtt a küldő felek közé tartoznak.

(3) Az EUMM személyzete külföldi tagjainak megnevezése "megfigyelő".

(4) Az EUMM megfigyelőit a küldő felek kormányai jelölik ki.

(5) A megfigyelők e megállapodás szerinti számát a fogadó féllel folytatott konzultáció és megegyezés alapján a misszióvezető határozza meg.

(6) A megfigyelők nem végezhetnek olyan tevékenységet vagy cselekményt, amely nem egyeztethető össze feladataik pártatlanságával, továbbá a VIII. cikkben említett rendelkezések sérelme nélkül tiszteletben kell tartaniuk a fogadó fél törvényeit.

(7) Az EUMM igénybe veheti a küldő felek adminisztratív és műszaki személyzetének segítségét. Az EUMM adminisztratív és műszaki személyzete azonos jogállást élvez a küldő feleknek a követségek alkalmazásában álló adminisztratív és műszaki személyzetével, a diplomáciai kapcsolatokról szóló bécsi egyezménnyel összhangban.

(8) Az EUMM az általa igényelt kisegítő személyzet tagjait helyben toborozhatja. A misszióvezető kérésére a fogadó fél elősegíti a képzett helyi személyzet EUMM által történő toborzását. Az EUMM kisegítő személyzete azonos jogállást élvez a küldő feleknek a követségek alkalmazásában álló helyi személyzetével, a diplomáciai kapcsolatokról szóló bécsi egyezménnyel összhangban.

IV. cikk

Fegyverzet és öltözet

(1) A megfigyelők nem hordhatnak fegyvert.

(2) A megfigyelők megkülönböztető EUMM azonosítóval ellátott, fehér színű polgári öltözetet viselnek.

V. cikk

Felelősségi lánc

(1) Az EUMM Macedónia Volt Jugoszláv Köztársaságban a misszióvezető felelőssége alatt működik.

(2) A misszióvezető a főtitkáron/főképviselőn keresztül rendszeresen beszámol az Európai Unió Tanácsának az EUMM tevékenységéről és eredményeiről.

(3) Az EUMM feladatait az I. cikk (1) bekezdésében említett megbízás keretében az elnökséggel szoros együttműködésben, a Tanács által a Balkán nyugati része tekintetében elfogadott politikának megfelelően a főtitkár/főképviselő határozza meg.

(4) A misszióvezető rendszeresen tájékoztatja a fogadó felet az EUMM tevékenységeiről.

VI. cikk

Utazás és szállítás

(1) Az EUMM járműveire és egyéb szállítóeszközeire nem vonatkozik a kötelező bejegyzés és engedélyezés, továbbá minden járműnek rendelkeznie kell felelősségbiztosítással.

(2) Az EUMM az utakat, repülőtereket és egyéb létesítményeket illetékek, úthasználati díjak és egyéb díjak megfizetése nélkül használhatja.

(3) A fogadó fél megkönnyíti az EUMM számára a saját járműveik és egyéb szállítóeszközeik üzemeltetését.

VII. cikk

Kommunikáció

(1) Az EUMM személyzetének tevékenysége elvégzése céljából a rendes, érvényes díjszabás mellett kell hozzáférnie a fogadó fél megfelelő távközlési berendezéseihez, többek között a küldő felek diplomáciai és konzuli képviselőivel folytatott kommunikáció céljából.

(2) Az EUMM-nak jogában áll, hogy saját rádiói (ezen belül műholdas, mobil és kézi rádiók), telefonjai, távírói, faxai és egyéb eszközei segítségével korlátlanul kommunikáljon. A fogadó fél e megállapodás aláírását követően biztosítja a frekvenciákat, amelyeken a rádiók működtethetők.

VIII. cikk

Kiváltságok és mentességek

(1) Az EUMM diplomáciai misszió jogállást kap.

(2) A megfigyelőket kiküldetésük alatt – a diplomáciai kapcsolatokról szóló bécsi egyezménnyel összhangban – a diplomatákra vonatkozó kiváltságok és mentességek illetik meg.

(3) A skopjei kirendeltség, az egyéb kirendeltségek és az EUMM összes szállítóeszköze sérthetetlen.

(4) A megfigyelőket a kiküldetésük alatt, majd azt követően a kiküldetésük alatt korábban végzett tevékenységek tekintetében az e cikkben meghatározott kiváltságok és mentességek illetik meg.

(5) A fogadó fél megkönnyíti a misszióvezető és az EUMM személyzetének minden mozgását. Az EUMM átadja a fogadó félnek az EUMM tagjai listáját és előzetesen tájékoztatja a fogadó felet az EUMM-hoz tartozó személyzet megérkezéséről és távozásáról. Az EUMM-hoz tartozó személyzet tagjai maguknál tartják nemzeti útlevelüket, valamint az EUMM-igazolványt.

(6) A fogadó fél elismeri a küldő felek és az EUMM azon jogát, hogy vámmentesen és egyéb korlátozásoktól mentesen behozzák az EUMM által történő kizárólagos és hivatalos felhasználására a szükséges felszereléseket, ellátmányokat, készleteket és egyéb árukat. A fogadó fél elismeri azon jogukat is, hogy e cikkeket a fogadó fél területén szerezzék be, majd az így beszerzett vagy behozott felszereléseket, ellátmányokat, készleteket és egyéb árukat kivigyék vagy más módon átruházzák. A fogadó fél elismeri továbbá a megfigyelők azon jogát, hogy a személyes használatukhoz szükséges cikkeket megvásárolják és/vagy vám- és egyéb korlátozásoktól mentesen behozzák, majd kivigyék.

IX. cikk

Szálláshely és gyakorlati intézkedések

Macedónia Volt Jugoszláv Köztársaság kormánya vállalja, hogy kérés esetén segít az EUMM-nak alkalmas irodák és szállás keresésében. A kiváltságok és mentességek tekintetében a részt vevő felek döntenek az egyéb rendelkezésekről, valamint a gyakorlati intézkedésekről, beleértve a sürgősségi orvosi segítségnyújtást és a sürgősségi evakuálást, valamint az útiokmányokkal kapcsolatos követelményeket.

X. cikk

Hatálybalépés

Ez a megállapodás az aláírásakor lép hatályba. Rendelkezéseit a fogadó fél az EUMM-ra vonatkozóan a parafálástól kezdődően az aláírásakor történő hatálybalépéséig ideiglenesen alkalmazza. Mindaddig érvényben marad, amíg a részt vevő felek egyike két hónappal korábban nem értesíti a másikat arról, hogy a benne foglalt tevékenységek befejezését szándékozik kérni.

Kelt Skopjében, 2001. augusztus 31-én, angol nyelven, négy példányban.

az Európai Unió részéről

+++++ TIFF +++++

Macedónia, volt Jugoszláv Köztársaság részéről

+++++ TIFF +++++

--------------------------------------------------